Vesuhely Americaan

**Vesuhely Americaan** (☆ 1993 na Kòrsou) ta un artista visual, artista di spoken word, i eskritor di Kòrsou. Su obra ta enfoká riba identidat, historia kolonial i herensia kultural, ku un aserkamentu interdisiplinario ku ta kombiná arte visual, spoken word i pelíkula.

## Bida i karera
Americaan a deskubrí su pasion pa skirbimentu na un edat tempran despues di gana un kompetensia di kuenta kòrtiku ku 11 aña. Na edat di 14 aña, el a a skirbi su promé obra di teatro. Ounke posteriormente el a disidí di enfoká prinsipalmente riba arte visual, skirbimentu a keda un elemento fundamental den su proseso kreativo.

Na Hulanda el a gradua for di Hogeschool voor de Kunsten Utrecht (HKU) na 2018 i seguidamente a regresá Kòrsou. Di 2019 te 2021, i atrobe for di 2026, e tabata supervisor di studiante na Instituto Buena Bista (IBB). Durante su tempu na IBB, el a partisipá den proyektonan manera *All You Can Art* na Kunsthal Rotterdam. 

Americaan ta kofundadó di *Carrying Narratives*, un kolektivo di eskritornan hóben na Kòrsou. E ta sekretaria i miembro di hunta di redakshon di e komunidat literario Stichting Patruli. For di 2024, e ta un konsehero di Fondo Mondriaan.

### Tema
E obra di Americaan ta karakterisá pa un búskeda konstante pa identidat. Den su investigashon artístiko, e ta analisa historia kolonial i su influensia riba identidat kolektivo i individual. Inspirá pa tradishon oral i ritonan, e ta konstruí narativonan nobo ku ta redefiní herensia kultural i ta kura troumanan transgenerashonal.

Den e proseso aki, Americaan a hiba un diálogo ku hende muhé entre 18 i 35 aña, i a kolaborá ku miembronan di e tim nashonal di sòftbòl di Kòrsou. E kolaborashonnan aki a sirbi komo base pa krea un espasio sigur pa reflekshon i ekspreshon tokante identidat i inseguridat personal. For di e interkambio aki a surgi e pelíkula kòrtiku *Manchá ku Goso*.

### Ekshibishon
Americaan a ekshibí su obranan na Hulanda, Kòrsou i Aruba. Na 2020, el a partisipá den un eksposishon di arte kontemporáneo na Oude Bieb na Utrecht. Na 2023, el a forma parti di *Boys Won’t Be Boys Curaçao* i a aktua komo artista di spoken word na apertura di e eksposishon *Harmonies of Art* na Museo di Kòrsou.

Na 2025, el a partisipá den e eksposishon *Ressurgir*, organisá pa Arteria Gallery, kaminda tres obra di video i *Manchá ku Goso* a wòrdu presentá. 

### Pelíkula i teatro
E pelíkula kòrtiku *Manchá ku Goso* a wòrdu presentá na Museo di Kòrsou i na festivalnan internashonal manera Curaçao International Film Festival, Mostra Livre de Cinema (Brasil) i Playa Film Festival (Aruba).

Na 2022, Americaan a aktua den e dokumental *Ga retro en haal het* di Clarice Gargard. Na 2024, el a dirigí e dokumental *Herensia ta Awe* pa fundashon NAAM i a traha komo asistente di e setdresser riba e pelíkula *Invasie* di Bobby Boermans. 

Na 2025, el a a dirigí e kuenta di hada teatral *Thorns, The Light Within 2025* komo parti di e selebrashon di e di sinku aniversario di e Katedral di sumpiña.

Despues di e proyekto *Ressurgir*, Americaan a risibí un voucher di desaroyo di Fondo Mondriaan. Ku e sosten aki, el a a hasi un biahe di investigashon i interkambio pa Angola, kaminda el a presentá su trabou na Instituto Politécnico de Arte “Complexo das Escolas de Arte” (CEART) na Luanda.